I overensstemmelse med Kommissionens forslag til den flerårige finansielle ramme for 2021-2027 er der blevet tildelt 1 400 000 000 EUR (i løbende priser) til gennemførelse af EU-mekanismen for denne periode. Den foreslåede budgetbevilling afspejler det ambitionsniveau, der er fastsat i forslaget til revision af afgørelse nr. 1313/2013/EU af 23. november 2017 (rescEU-forslaget). De supplerende budgetmidler vil gøre det muligt at gennemføre følgende foranstaltninger:

·styrkelse af EU's og medlemsstaternes kollektive evne til at reagere på katastrofer gennem oprettelsen af en dedikeret beredskabsreserve (rescEU)

·større (eller ny) EU-medfinansiering med henblik på at tilpasse, reparere, transportere og/eller drive den kapacitet, der er stillet til rådighed for den europæiske civilbeskyttelsespulje

·større fokus på forebyggelse og forbedring af sammenhængen med andre vigtige EU-politikker

·oprettelse af et vidensnetværk vedrørende civilbeskyttelse og

·styrkelse af samarbejdet med naboskabslandene.

Finansieringsoversigten, der ledsager dette forslag, indeholder yderligere oplysninger om de budgetmæssige konsekvenser og de krævede menneskelige og administrative ressourcer.

5. ANDRE FORHOLD

•Planer for gennemførelsen og foranstaltninger til overvågning, evaluering og rapportering

Artikel 34, stk. 2, i afgørelse nr. 1313/2013/EU om en EU-civilbeskyttelsesmekanisme finder anvendelse. Det fremgår af denne artikel, at der jævnligt "føres tilsyn med gennemførelsen af foranstaltninger, som modtager finansiel bistand". Den indeholder også mere generelle krav til Kommissionen om hvert andet år at forelægge Europa-Parlamentet og Rådet en rapport om "fremskridtene med at nå kapacitetsmålene og om de mangler, der fortsat består," vedrørende den europæiske civilbeskyttelsespulje, under hensyntagen til oprettelsen af rescEU-kapaciteter. Herudover bør Kommissionen også evaluere anvendelsen af afgørelsen ved hvert femte år at forelægge Europa-Parlamentet og Rådet en meddelelse om effektiviteten, omkostningseffektiviteten og den fortsatte gennemførelse af afgørelsen. En sådan evaluering bør baseres på de indikatorer, der er fastsat i artikel 3 i afgørelse nr. 1313/2013/EU.

•Forklarende dokumenter (for direktiver)

•Nærmere redegørelse for de enkelte bestemmelser i forslaget

Dette forslag ændrer kun budgetbestemmelserne i afgørelse nr. 1313/2013/EU.

Den finansieringsramme, der er omhandlet i artikel 19 i afgørelse nr. 1313/2013/EU, skal ajourføres og erstattes af de nye tal, der er fastsat i Kommissionens forslag til den flerårige finansielle ramme for 2021-2027. I betragtning af, at EU-mekanismen/rescEU vil blive placeret under et enkelt udgiftsområde (udgiftsområde 5: "Sikkerhed og forsvar"), i modsætning til den nuværende opdeling mellem udgiftsområde 3 og 4, bør teksten desuden ændres.

I henhold til dette forslag udgår også bilag I, som i øjeblikket fastsætter de relative procentsatser, som hver søjle i EU-mekanismen (forebyggelse, beredskab og indsats) bør modtage med hensyn til finansiering fra den samlede finansieringsramme. I betragtning af de ændringer, der fremsættes i forslaget til revision af afgørelse nr. 1313/2013/EU af 23. november 2017 (rescEU-forslaget), synes de procentsatser, der er anført i bilag I, ikke at sikre tilstrækkelig fleksibilitet til, at EU kan nå sine mål. I en nødsituation fører procentsatserne i bilag I til en unødig administrativ byrde, og de kan begrænse den fleksibilitet, der er nødvendig for at tilpasse sig katastrofebehovene i et givet år. Behovet for at investere i alle faser af katastroferisikostyringscyklussen (forebyggelse, beredskab og indsats) er under alle omstændigheder forankret i EU-mekanismen.

Som følge af, at bilag I udgår, bør artikel 19, stk. 4, 5 og 6, også udgå, da de direkte henviser til de procentsatser, der er nævnt i bilag I.

Som følge heraf ændrer forslaget også artikel 30 om udøvelsen af de delegerede beføjelser, som tillægges Kommissionen. Indholdet i artiklen forbliver uændret, men krydshenvisningerne til artikel 19 fjernes. For at tage højde for muligheden for at vedtage delegerede retsakter som fastsat i forslaget til revision af afgørelse nr. 1313/2013/EU af 23. november 2017 (rescEU-forslaget) udgår artikel 30 ikke.